DA Den Europæiske Unions Tidende L 301/67

RÅDETS FÆLLES HOLDNING 2004/661/FUSP

af 24. september 2004

om restriktive foranstaltninger over for visse embedsmænd i Belarus

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) EU er fortsat alvorligt bekymret over de vedblivende forværrede betingelser for demokratiet, retsstaten og menneskerettighederne i Belarus.

(2) EU, der erindrer om Rådets konklusioner af 15. september 1997, udtrykker på ny sin klare interesse i, at der sker politiske, sociale og økonomiske fremskridt i Belarus hen imod en demokratisk stat, hvor retsstatsprincippet overholdes, og menneskerettighederne respekteres, således at landet kan indtage sin retmæssige plads i Europa.

(3) EU understreger på ny, at det er interesseret i en konstruktiv dialog med Belarus, men anser det for endnu et alvorligt tilbageslag for retsstatsprincippet i Belarus, at der til dato ikke er foretaget og end ikke indledt en uafhængig, fyldestgørende og troværdig undersøgelse af de forbrydelser, der er behandlet i den rapport fra Europarådets Parlamentariske Forsamling, som blev vedtaget den 28. april 2004 (Pourgourides-rapporten).

(4) Belarus' regering har gentagne gange ignoreret opfordringerne såvel fra EU, senest i EU's erklæring af 14. maj 2004, som fra Europarådet og andre til at indlede en sådan uafhængig undersøgelse.

(5) Den omfattende og velunderbyggede Pourgourides-rapport betegner udtrykkeligt Belarus' nuværende offentlige anklager, tidligere sekretær for sikkerhedsrådet, Victor Sheyman, Belarus' minister for sport og turisme, tidligere indenrigsminister, Yury Sivakov samt Dmitri Pavlichenko, oberst i en specialstyrkeenhed under Republikken Belarus' ministerium for indre anliggender, som nøgleaktører i fire kendte personers forsvinden i Belarus i 1999 og 2000 og den efterfølgende hindring af rettens gang.

(6) De hovedansvarlige for disse personers forsvinden er ikke blevet retsforfulgt.

(7) Rådet har i lyset af den åbenbare hindring af rettens gang derfor besluttet at indføre målrettede sanktioner i form af indrejserestriktioner over for de ansvarlige personer, der ikke har iværksat en uafhængig undersøgelse og strafforfølgning af de påståede forbrydelser, og de personer, som i Pourgourides-rapporten anses for at være nøgleaktører i forsvindingerne og de efterfølgende dækmanøvrer. EU forbeholder sig ret til på et senere tidspunkt at overveje yderligere restriktive foranstaltninger.

(8) EU vil tage sin holdning op til fornyet overvejelse i lyset af den fremtidige udvikling under hensyn til, om Belarus' relevante myndigheder viser vilje til, at der foretages en fyldestgørende og gennemsigtig undersøgelse af forsvindingerne, og at de ansvarlige for forbrydelserne bliver retsforfulgt —

VEDTAGET FØLGENDE FÆLLES HOLDNING:

Artikel 1

1. Medlemsstaterne træffer de nødvendige foranstaltninger for at hindre indrejse i eller transit gennem deres område for de ansvarlige personer opført i bilaget, der ikke har iværksat en uafhængig undersøgelse og strafforfølgning af de påståede forbrydelser, og de personer, som i Pourgourides-rapporten anses for at være nøgleaktører i fire kendte personers forsvinden i Belarus i 1999 og 2000 og de efterfølgende dækmanøvrer, idet de åbenlyst hindrer rettens gang.

2. Stk. 1 forpligter ikke en medlemsstat til at nægte sine egne statsborgere indrejse i sit område.

3. Stk. 1 gælder ikke tilfælde, hvor en medlemsstat er bundet af en folkeretlig forpligtelse, dvs.:

a) som værtsland for en international mellemstatslig organisation

b) som værtsland for en international konference indkaldt af eller i FN's regi eller

c) i henhold til en multilateral aftale, hvorved der tilkendes privilegier og immuniteter.

Rådet underrettes behørigt i ethvert af disse tilfælde.

4. Stk. 3 anses også for at gælde i tilfælde, hvor en medlemsstat er værtsland for Organisationen for Sikkerhed og Samarbejde i Europa (OSCE).

5. Medlemsstaterne kan indrømme undtagelser fra foranstaltningerne i stk. 1, såfremt rejsen er berettiget af tvingende humanitære hensyn eller af hensyn til muligheden for at deltage i mellemstatslige møder, herunder møder i EU's regi, hvor der føres en politisk dialog, som direkte fremmer demokratiet, menneskerettighederne og retsstaten i Belarus.

6. En medlemsstat, der ønsker at indrømme undtagelser, jf. stk. 5, giver Rådet skriftlig meddelelse herom. Undtagelsen anses for indrømmet, medmindre et eller flere rådsmedlemmer skriftligt gør indsigelse inden 48 timer efter at have modtaget meddelelsen om den foreslåede undtagelse. Hvis et eller flere medlemmer af Rådet gør indsigelse, kan Rådet med kvalificeret flertal beslutte at indrømme den foreslåede undtagelse.

7. I de tilfælde, hvor en medlemsstat i medfør af stk. 3, 4, 5 og 6 tillader personer, der er opført på listen i bilaget, indrejse i eller transit gennem sit område, gælder tilladelsen udelukkende det formål, til hvilket den er udstedt, og de heraf berørte personer.

Artikel 2

Rådet vedtager efter forslag fra en medlemsstat eller Kommissionen ændringer til listen i bilaget, hvis den politiske udvikling i Belarus tilsiger det.

Artikel 3

For at give ovennævnte foranstaltninger størst mulig virkning tilskynder EU tredjelande til at vedtage restriktive foranstaltninger svarende til de i denne fælles holdning indeholdte.

Artikel 4

Denne fælles holdning finder anvendelse i en periode på 12 måneder. Gennemførelsen overvåges løbende. Den fælles holdning forlænges eller ændres, alt efter tilfældet, hvis Rådet skønner, at dens mål ikke er nået.

Artikel 5

Denne fælles holdning har virkning fra vedtagelsesdatoen.

Artikel 6

Denne fælles holdning offentliggøres i Den Europæiske Unions Tidende.

Udfærdiget i Bruxelles, den 24. september 2004. På Rådets vegne L. J. BRINKHORST Formand